Wes-Kaap begin veldtog om te sorg dat matrieks klaarmaak | Netwerk24
Deur Jackie Kruger 05 Oktober 2020 06:25
Die Wes-Kaapse department van onderwys het 'n veldtog van stapel gestuur om matrieks van 2020 aan te moedig om hul matriekjaar te voltooi.
Debbie Schäfer, Wes-Kaapse LUR van onderwys, sê dit was 'n moeilike jaar vir matrieks, maar hulle het gewys hoe sterk hulle is. Onderrig het op allerhande maniere voortgegaan, selfs gedurende vlak 5 van die inperking.
Die veldtog #CommitToFinish is om matrieks te ondersteun en aan te moedig totdat hulle die eindeksamen geskryf het, luidens 'n verklaring.
"Hoewel matrieks se bywoning by skole 90% is, wil ons nie sien dat leerlinge die skool verlaat of hulself bevraagteken nie," sê Schäfer. "Die leerlinge het die afgelope 12 jaar hard gewerk om tot hier te kom en ons wil hulle bystaan om hul matriekjaar te voltooi."
Die veldtog word bemark met die leuse "Jy sal jouself later bedank!"
In beeldmateriaal bedank toekomstige, ouer weergawes van matrikulante hul jonger self vir die regte keuse om hul matriekjaar te voltooi. Vir die veldtog is drie matrieks van die Hoërskool Parel Vallei met behulp van AE Face Tools verfilm en hul gesigte verouder.
Een van die foto's van die Wes-Kaapse onderwysdepartement se veldtog #CommitToFinish. Foto: Verskaf
Op die webwerf www.CommitToFinish.co.za kan leerlinge ook hul verbintenis laat blyk om hul matriekjaar te voltooi en daar toegang kry tot verskeie hulpbronne, soos 'n e-portaal en inligting oor die eindeksamen.
Volgens die provinsiale onderwysdepartement is die veldtog op verskeie sosialemediaplatforms bekend gestel, in gemeenskappe op advertensieborde, via SMS'e aan kandidate en per e-pos aan skole. Matriekleerlinge sal ook persoonlik 'n eksamenboekie ontvang waarin hulle aangemoedig word om hulself daartoe te verbind om matriek te voltooi.
Die boekie bevat advies oor die eksamen, opsies vir beurse, ondersteuningsnetwerke, ou eksamenvraestelle vir die vakke Engels (huistaal), Afrikaans (eerste addisionele taal), rekeningkunde, sakestudies, aardrykskunde, geskiedenis, lewenswetenskappe, wiskunde, wiskundige letterkunde en fisiese wetenskappe.
Volgens Schäfer wys die verlede dat sommige leerlinge moedeloos raak en besluit om die skool te verlaat ná hul rekordeksamen.
Schäfer moedig matrieks aan om te dink aan hul ouer self en die regte keuse te maak. Sy vra mense ook om die matrieks van 2020 te ondersteun en by te staan.